ประกาศคณะกรรมการว่าด้วยฉลาก ฉบับที่ 32 (พ.ศ. 2554) เรื่อง ให้ปืนอัดลมเบาที่จำลองเลียนแบบอาวุธปืนจริงเป็นสินค้าที่ควบคุมฉลาก

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่ ๓๒
(พ.ศ. ๒๕๕๔)
เรื่อง
ให้ปืนอัดลมเบาที่จำลองเลียนแบบอาวุธปืนจริงเป็นสินค้าที่ควบคุมฉลาก

โดยที่ปรากฏข้อมูลจากการศึกษาทางสถิติในประเทศไทยว่า
มีผู้ได้รับบาดเจ็บจากการใช้ปืนอัดลมในทุกจังหวัด ซึ่งจากการศึกษาในห้องฉุกเฉินของโรงพยาบาลในกรุงเทพมหานคร
๔ แห่ง มีเด็กอายุน้อยกว่า ๑๕ ปี ได้รับบาดเจ็บจากปืนอัดลมถึงร้อยละ ๐.๔
ของผู้บาดเจ็บที่เป็นเด็กทั้งหมดและข้อมูลในระบบการเฝ้าระวังการบาดเจ็บของกระทรวงสาธารณสุข
พบว่า เด็กที่มารับการรักษาที่ห้องฉุกเฉินของโรงพยาบาลทั่วประเทศ มีจำนวนทั้งสิ้น
๑,๕๙๗,๕๐๐ รายได้รับบาดเจ็บจากการใช้ปืนอัดลมประมาณ ๔,๘๙๒ รายต่อปี
ซึ่งอันตรายจากการใช้ปืนอัดลมส่วนใหญ่มักเกิดจากลำแสงเลเซอร์ที่มีการติดตั้งไว้กับตัวปืนอัดลมหรืออาจนำมาติดตั้งในภายหลัง
รวมทั้งความแรงและความเร็วของกระสุนปืน โดยลำแสงเลเซอร์จะมีผลต่อผิวหนังและนัยน์ตา
ถ้าเข้าตาอาจส่งผลให้ตาบอดได้ ดังนั้น
การกำหนดให้ปืนอัดลมเบาที่จำลองเลียนแบบอาวุธปืนจริงต้องแสดงข้อมูลที่เป็นสาระสำคัญและคำเตือนไว้ในฉลากจะเป็นประโยชน์แก่ผู้บริโภคเพื่อให้ได้รับความปลอดภัย
จึงสมควรกำหนดให้ปืนอัดลมเบาที่จำลองเลียนแบบอาวุธปืนจริงเป็นสินค้าที่ควบคุมฉลาก

อาศัยอำนาจตามความในมาตรา ๓๐ และมาตรา ๓๑
แห่งพระราชบัญญัติคุ้มครองผู้บริโภค พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ ๒) พ.ศ. ๒๕๔๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการว่าด้วยฉลากจึงออกประกาศไว้ ดังต่อไปนี้

ข้อ ๑  ในประกาศนี้
ปืนอัดลมเบาที่จำลองเลียนแบบอาวุธปืนจริง หมายความว่า
สิ่งซึ่งมีรูปและลักษณะที่ทำให้หลงเชื่อว่าเป็นอาวุธปืนใช้สำหรับยิงกระสุนที่ทำจากวัสดุต่าง
ๆ เช่น พลาสติก เซรามิก แต่ไม่รวมถึงกระสุนปืน
มีกลไกการทำงานโดยใช้กำลังดันของแก๊ส หรืออัดลม หรือเครื่องกลไกอย่างใดอย่างหนึ่ง และจะมีการติดเลเซอร์หรือนำเลเซอร์มาติดตั้งกับตัวปืนภายหลังหรือไม่ก็ได้

ข้อ ๒  ให้ปืนอัดลมเบาที่จำลองเลียนแบบอาวุธปืนจริงเป็นสินค้าที่ควบคุมฉลาก

ข้อ ๓  ฉลากของสินค้าที่ควบคุมฉลากตามข้อ ๒
ให้ปฏิบัติตามข้อ ๑ ถึงข้อ ๓ แห่งประกาศคณะกรรมการว่าด้วยฉลาก เรื่อง
ลักษณะของฉลากสินค้าที่ควบคุมฉลาก พ.ศ. ๒๕๔๑ ลงวันที่ ๒๓ กันยายน พ.ศ. ๒๕๔๑
และให้ระบุข้อความดังต่อไปนี้ไว้ในฉลากด้วย
(๑)
ปืนอัดลมเบาที่จำลองเลียนแบบอาวุธปืนจริงที่ไม่อาจติดเลเซอร์ได้ให้ระบุ
(ก) ความเร็วของวิถีลูกกระสุน
(ข) ความแรงของวิถีลูกกระสุน
(๒) ปืนอัดลมเบาที่จำลองเลียนแบบอาวุธปืนจริงที่มีการติดเลเซอร์หรืออาจนำเลเซอร์มาติดตั้งภายหลังให้ระบุ
(ก) ความเร็วของวิถีลูกกระสุน
(ข) ความแรงของวิถีลูกกระสุน
(ค) ความยาวคลื่นของแสงเลเซอร์
(ง) กำลังของแสงเลเซอร์
(จ) ข้อห้ามในการใช้ ต้องระบุว่า ห้ามจ้องแสงเลเซอร์
ข้อความใน (๑) และใน (๒) ต้องใช้ตัวอักษรขนาดไม่ต่ำกว่า ๒ มิลลิเมตร
(๓) คำเตือน ต้องระบุว่า การเล็งหรือยิงเข้าหากัน
อาจทำให้ตาบอดหรือร่างกายได้รับบาดเจ็บ  ทั้งนี้ ข้อความที่เป็น คำเตือน
ต้องใช้ตัวอักษรที่มีขนาดไม่ต่ำกว่า ๓ มิลลิเมตร
และสีของข้อความจะต้องตัดกับสีพื้นด้วย
ข้อความข้อห้ามในการใช้ใน (๒) และคำเตือนใน (๓)
ต้องแสดงไว้ที่ตัวสินค้าในลักษณะคงทนถาวรที่สามารถเห็นและอ่านได้อย่างชัดเจน

ข้อ ๔[๑]
 ประกาศฉบับนี้ให้ใช้บังคับเมื่อพ้นกำหนดหกสิบวัน
นับแต่วันประกาศในราชกิจจานุเบกษาเป็นต้นไป

ประกาศ
ณ วันที่ ๘ มีนาคม พ.ศ. ๒๕๕๔
นิโรธ  เจริญประกอบ
ประธานกรรมการว่าด้วยฉลาก

ปริยานุช/ผู้จัดทำ
๒๐ เมษายน ๒๕๕๔

ณัฐวดี/ตรวจ
๒๐ เมษายน ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๓๘ ง/หน้า ๒๙/๓๑ มีนาคม ๒๕๕๔